
Bevezetés
Az előadás a labdarúgással és azon belül a nemzetközi labdarúgás legfontosabb és legnépszerűbb eseményével, a FIFA labdarúgó-világbajnoksággal foglalkozik. Az előadás kutatási kérdése az, hogy a 2018-as FIFA labdarúgó-világbajnokság milyen módon hat a top5 bajnokság (angol, francia, német, olasz és spanyol) klubjainak labdarúgóinak értékére és melyek a legfontosabb, szignifikáns változók, amelyek hatnak erre az értékváltozásra. Az előadás ezt az eredményt arra kívánja felhasználni, hogy a világszintű nemzetközi labdarúgó tornák évének átigazolási időszakában a vevő és az eladó labdarúgóklubok milyen játékospiaci stratégiát alkalmazhatnak egy játékos leigazolása vagy éppen megtartása esetében, továbbá, hogyan fejleszthetik az emberi erőforrás funkcionális stratégiájuk áramlás alrendszerét ebben az időszakban.
Anyag és módszerek
Az előadás fő egyik fontos elméleti háttere Kiefer 2012-es tanulmánya, ami a 2012-es lengyel-ukrán UEFA labdarúgó-Európa-bajnokság játékosainak értékváltozását vizsgálja. A tanulmány eredménye az, hogy a játékosok értékváltozására a lejátszott percek vannak a leginkább pozitív hatással, továbbá jelentős pozitív hatása van a lőtt gólok számának is, míg a kor negatívan hat a piaci értékváltozásra. Az előadás főképpen a leíró statisztikai és keresztmetszeti ökonometriai módszerekre támaszkodik, amely egy több, mint 300 játékosból álló adatbázison alapszik, de alkalmaz fókuszcsoportos kutatást is a téma főbb érintettjeinek szakértőivel. 
Eredmények
Az előadás eredményei közé tartozik, hogy a játékos értékére a játszott percek száma, a lőtt gólok száma, a válogatott teljesítménye az előzőleg várthoz képest, az átigazolás és a szerződéshosszabbítás van pozitív, míg a kor, a szerződés lejárata és a sérülés van negatív hatással.
Következtetés
Az előadás következtetése, hogy a játékosok értéke szignifikáns módon változik negatív, vagy pozitív irányba, és erre a labdarúgás játékospiacának érintettjeinek fel kell készülnie. Az előadás eredménye segít abban, hogy az érintettek (klub sportigazgató, klub vezérigazgató, klub utánpótlás szakmai igazgató, sportmenedzser, stb.) jobb stratégiákat tudjanak alkalmazni a játékospiacon a nemzetközi tornák évében. Az előadás – különböző szcenáriókban – választ ad arra, hogy a nemzetközi tornák évében mikor érdemes egy labdarúgót értékesíteni vagy megtartani. Az előadás eredménye nem csak a FIFA labdarúgó-világbajnokságra érvényes, hanem ráhúzható a többi nemzetközi labdarúgóeseményre, mint például az UEFA labdarúgó-Európa-bajnokságra, a CONMEBOL Copa America-ra, vagy a CAF Africa Cup of Nations-re. További kutatási irány lehet megvizsgálni ugyanezt a kérdést az említett nemzetközi tornákon, vagy egy későbbi FIFA labdarúgó-világbajnokságon.

